Pilih parti ulih mai ubah
MARUDI: Orang ngempu kerusi Kunsil Nengeri (DUN) N.78 Mulu Dato Gerawat Gala ngasuh rayat ba Kampung Poyut / Lubok Nibong terus meri sukung ngagai iya maya hari muai undi kena 18 Disember tu. Gerawat ke nyadi chalun Gabungan Parti Sarawak (GPS) bediri ngetanka kerusi N.78 Mulu besatup enggau tiga iku chalun penyakal bukai pechaya sereta andal ngagai rayat ba genturung pendiau nya deka milih GPS. Iya ti mega Sapit Speaker DUN Sarawak ngasuh rayat milih chalun ke betul laban ulih mantu sereta ngereja pengawa nyaup rayat. Lebuh bejaku maya Pengerami Begulai Enggau Rayat ba Rumah Philip, Sungai Sebatang kena Hari Satu ke udah iya madahka, raban penyakal semina pandai bejai sereta nabur petenah ngambika rayat benchi ngagai GPS. Ku iya, raban penyakal sigi enda ulih ngemujurka pemansang baka ke udah dikemujurka Perintah GPS sebedau tu. Lebuh Pakatan Harapan (PH) megai Perintah Besai ba timpuh  22 bulan berengkah ari taun 2018, mayu amat projek ba nengeri tu dikinsil. “Siti ari projek ke beguna amat ngagai rayat ba kandang menua ulu baka Kampung  Poyut / Lubok Nibong nya Projek Bekal Ai Beresi,” ku iya. Lebuh ngenang senentang Projek Bekal Ai Beresi ke dikemujurka ba Poyut / Lubok Nibong dikinsil Perintah PH, projek nya diteruska Perintah GPS sereta udah tembu 90 pesen lalu semina 10 pesen agi nganti nyambung meter. “Sekeda rumah panjai bedau nerima bekal ai sereta agi nganti pengawa nyambung meter lalu aku minta rayat besabar laban sida tetap deka ngasaika bekal ai beresi,” ku Gerawat. Ku iya, ketegal bisi sukung enda bebagi ari bala tuai rumah enggau rayat ba kandang nya ngasuh sida iya bulih projek nya taja pan laun mimit. Ku Gerawat, enti projek nya enda dikinsil PH maya sida megai perintah besai, udah lama peranak ba Poyut / Lubok Nibong ngasaika bekal ai beresi. “Diatu sida bejai Perintah GPS enda ngamatka danji taja pan PH ke ngasuh tender nya laun sereta nginsil projek nya lebih tumu agi,” ku iya. Enti rayat milih penyakal, sida iya rugi laban penyakal enda ulih mai ubah, ku Gerawat. Iya pechaya kena 18 Disember tu GPS deka menang baru numbuhka Perintah Nengeri Sarawak. Sebedau nya Gerawat bisi nemuai ngagai Rumah (Rh) Jipun Tanjung Upar, Rh Mendeli Kampung Seberang Nibong enggau Rh Hendy Ibuh Lugan Tunga sebedau ngelawa Rh Philip Sg Sebatang. 
See author's posts
